पाएं अपने शहर की ताज़ा ख़बरें और फ्री ई-पेपरडाउनलोड करें
चार दिन पहले अगवा किए गए लोजपा नेता अनिल उरांव की 10 लाख फिरौती के बावजूद जिस तरह निर्ममतापूर्वक हत्या की गई है, उससे अनिल के प्रति अपराधियों में आक्रोश का भाव दिख रहा है, क्योंकि यदि सिर्फ पैसे के लिए अनिल का अपहरण किया जाता तो फिरौती लेने के बाद उसे छोड़ दिया जाता। क्रूरतापूर्वक आंख निकालकर उसे जमीन में गाड़ नहीं दिया जाता। पुलिस ने बताया कि एक महिला ने फ़ोन कर अनिल को बुलाया था। पुलिस महिला के फ़ोन कर बुलाने व जमीन ब्रोकरी मामले के एंगल को भी ध्यान में रखकर हर पहलुओं पर जांच कर रही है। मामले में पुलिस की लापरवाही पर भी सवाल उठाए जा रहे हैं कि अपहर्ताओं ने छह बार फोन किया, लेकिन पुलिस लोकेशन ट्रेस नहीं कर पाई। अनिल उरांव का जब अपहरण हुआ था तो कयास लगाए जा रहे थे कि अनिल जमीन की ब्रोकरिंग से जुड़ा था, लिहाज़ा कोई लेन-देन की घटना भी इसकी वजह हो सकती है। लेकिन, अब एक महिला के सामने आने के बाद पुलिस की जांच का एंगल इस तरफ भी जा रहा है। बताया जाता है कि कोसी कॉलोनी की रहने वाली महिला दुलारी खातून ने ही अनिल उरांव को फ़ोन कर बुलाया था। इसके बाद ही वह अगवा हो गया और फिर अपराधियों द्वारा 10 लाख की फिरौती के लिए उनके अपहरण की बात सामने आई। महिला के बुलावे पर हमेशा सुरक्षा गार्ड के साथ चलने वाला अनिल अकेले ही हाफ पैंट व टीशर्ट में ही घर से कोसी कॉलोनी के लिए निकला था, जो वापस नहीं लौटा। इस महिला की गिरफ्तारी हो चुकी है। इस मामले में महिला समेत तीन लोगों की गिरफ्तारी हुई है, पुलिस शीघ्र ही मामले के खुलासे का दावा कर रही है।
सवालों के घेरे में पुलिस की भूमिका, परिजनों में आक्रोश
अपहरण और फिर 10 लाख फिरौती की मांग के बीच फिरौती के बाद भी लोजपा नेता की हत्या ने पुलिस की भूमिका पर सवाल खड़े कर दिए हैं। सवाल इसलिए कि अपराधियों द्वारा करीब छह बार फ़ोन पर फिरौती की मांग करने करने के बावजूद पुलिस ने जिस तरह इसे केजुवली ढंग से लिया, वह लोगों के समझ से परे है। अपहरणकर्ताओं द्वारा परिजनों को 6 बार फिरौती के लिए फ़ोन किया गया, ऐसे में वैज्ञानिक अनुसंधान का दावा करने वाली पुलिस लोकेशन ट्रैप करने में क्यों पीछे रह गई, यह सवाल उठना तो स्वाभाविक है। परिजनों का आक्रोश इस बात को लेकर है कि अगर शुरू से ही पुलिस एक्टिव रहती तो शायद अनिल उरांव की जान बच सकती थी। पुलिस अपनी तकनीक का प्रयोग करने के बजाय परिजनों के सहारे ही अपराधियों तक पहुंचना चाह रही थी।
पुलिस गंभीरता से लगी है, मुख्य शूटर की गिरफ्तारी से खुलेगा राज
लोजपा नेता अनिल उरांव की हत्या का राज मुख्य शूटर की गिरफ्तारी के बाद खुलेगा। पुलिस इस दिशा में गंभीरता से लगी हुई है। पुलिस जमीन ब्रोकरी व महिला के फोन पर बुलाने के कारणों की जांच कर रही है। जल्द ही हत्या के कारणों का खुलासा किया जाएगा।
- दया शंकर, एसपी।
आरएन साह चौक चार घंटे तक प्रदर्शनकारियों के कब्जे में रहा
पूर्णिया | लोजपा नेता अनिल उरांव हत्या से आक्रोशित लोगों ने लगभग 4 घंटे तक आरएनसाव चौक को कब्जे में लेकर आवागमन पूरी तरह ठप कर दिया। इस बीच पुलिस और पब्लिक में नोंक-झोंक भी हुई। आक्रोशित लोगों ने कई बार पुलिस को खदेड़ दिया। आक्रोशित लोगों के गुस्से को देखते हुए पुलिस भी पीछे हटने में ही अपनी भलाई समझी और धैर्य से काम लिया। इस दौरान आक्रोशित लोगों ने कई साइकिल वाले व बाइक से आने-जाने वालों पर भी लाठियां बरसाई। बाद में 12 बजे सदर एसडीपीओ आनंद कुमार पांडेय के नेतृत्व में पुलिस टीम ने आक्रोशित लोगों को समझाने-बुझाने की कोशिश की, लेकिन आक्रोशित लोग एसपी व डीएम से बात करने पर अडिग हो गए।
स्पीडी ट्रायल चला दिलाई जाएगी सजा : एसपी
एसपी दयाशंकर ने आदिवासी समुदाय के 5 लोगों को अपने चेम्बर में बुलाकर बात की और आश्वासन दिया कि अनिल उरांव की हत्या में जितने भी लोग शामिल हैं, उनकी गिरफ्तारी के लिए छापेमारी की जा रही है। पुलिस स्पीडी ट्रायल चलाकर दोषियों को सजा दिलवाने का काम करेगी। एसपी के आश्वासन के बाद आक्रोशित लोग शांत हुए और लगभग एक बजे आरएनसाव चौक से अनिल उरांव की लाश लेकर पोस्टमार्टम कराने सदर अस्पताल ले गए। पोस्टमार्टम के बाद शव को अनिल उरांव के घर जेपी नगर ले जाया गया, जहां बड़ी संख्या में लोग पहुंचे। अनिल की पत्नी पिंकी देवी बेसुध पड़ी थी। बेटा प्रांजल (7 वर्ष) व मोनू (2 वर्ष) की स्थिति देख सबकी आंखें भरी थीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn